Donald Woods Winnicott

Pediatra e psicanalista.

Donald Woods Winnicott a l'era nà a Plymouth ai 7 d'avril dël 1896 e a l'é mòrt a Londra ai 24 ëd genè dël 1971.
A l'era l'ùnich fieul mas-cc d'un rich comersant, na figura spalia e soens leugna.
Parèj chiel a l'é chërsù an n'ambient dominà da la presensa dle fomne: na mare, na mare-granda, doe seur pì grande, na bàila, na creada.
Motobin tòst, a l'é passionasse për la biologìa darwinian-a, peui a l'é orientasse vers la pediatrìa.
Dal 1923 e durant quarant'agn a l'é restà dotor assistent al Padington Green Children's Hospital, tratand pì che sessantamila cas.

Anlev ëd Melanie Klein e davzin a Anna Freud, a l'é stàit ël prim òm a dventé un cap dë scòla ant ël camp ëd la psicanàlisi dle masnà, un setor për sòlit arservà a le fomne.
A l'ha creà dij concet che a son al di d'ancheuj dovrà da educator e terapista e a l'é vnù popolar an antërvenend con soa vos fomnin-a an sla BBC antra 'l 1939 e ël 1962 për smon-e ij sò consèj a le mare.

Winnicott a l'ha gionzù la partìa dj'Indipendent, creasse apress la gran rusa dël 1940-1944 antra kleinian e annafreudian.
Dël 1951 a l'ha creà ël concet d'oget ëd transission për andiché n'oget (na dësmora, n'ors ëd piessa o un tòch ëd tëssù) ch'a l'ha për ël gognin valor eletiv ëd transission antra na relassion oral e na relassion ogetiva.

A l'era marià con la pitris, scultris e siramista Alice Taylor, ma dël 1944 a l'é vnù moros ëd n'assistenta sossial, Clare Britton, ch'a l'ha marià dël 1952, apress avèj avù tre atach ëd cheur.

Winnicott, Donald Woods